Απόφαση της Επιτροπής

της 16ης Μαΐου 2001

για την αποδοχή μιας ανάληψης υποχρέωσης που προτάθηκε σχετικά με τις διαδικασίες αντιντάμπινγκ όσον αφορά τις εισαγωγές ορισμένων ειδών αλουμινόχαρτου καταγωγής Λαϊκής Δημοκρατίας της Κίνας και Ρωσίας

[κοινοποιηθείσα υπό τον αριθμό Ε(2001) 1446]

(2001/381/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1) ("βασικός κανονισμός"), όπως τροποποιήθηκε από τον κανονισμό (ΕΚ) αριθ. 2238/2001(2), και ιδίως τα άρθρα 8 και 9,

Μετά από διαβουλεύσεις με την συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

(1) Στις 18 Φεβρουαρίου 2000, η Επιτροπή, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3) (εφεξής "ανακοίνωση για την έναρξη διαδικασίας"), ανήγγειλε την έναρξη διαδικασίας αντιντάμπινγκ όσον αφορά τις εισαγωγές στην Κοινότητα ορισμένων ειδών αλουμινόχαρτου καταγωγής Λαϊκής Δημοκρατίας της Κίνας (εφεξής "ΛΔΚ") και Ρωσίας.

(2) Επειδή ήταν αναγκαίο να εξεταστούν περαιτέρω ορισμένες πτυχές του ντάμπινγκ καθώς και του αντίκτυπου των εν λόγω εισαγωγών στον κοινοτικό κλάδο παραγωγής, δεν επιβλήθηκαν προσωρινά μέτρα αντιντάμπινγκ, ζητήθηκαν επιπλέον πληροφορίες και η έρευνα συνεχίστηκε.

(3) Τα οριστικά πορίσματα και συμπεράσματα της έρευνας εκτίθενται στον κανονισμό (ΕΚ) αριθ. 950/2001 του Συμβουλίου(4) ο οποίος επιβάλλει οριστικούς δασμούς αντιντάμπινγκ στις εισαγωγές ορισμένων ειδών αλουμινόχαρτου καταγωγής ΛΔΚ και Ρωσίας.

B. ΑΝΑΛΗΨΗ ΥΠΟΧΡΕΩΣΗΣ

(4) Ο μοναδικός παραγωγός-εξαγωγέας στην Ρωσία καθώς και οι συνδεδεμένες εταιρείες που εμπλέκονται στη παραγωγή, το εμπόριο και την εισαγωγή του υπό εξέταση προϊόντος πρότεινε την ανάληψη υποχρέωσης. Σύμφωνα με αυτή την ανάληψη υποχρέωσης, οι εν λόγω εταιρείες πρότειναν να πραγματοποιήσουν πωλήσεις στους μη συνδεδεμένους πελάτες τους στην Κοινότητα σε ελάχιστη τιμή.

(5) Η Επιτροπή θεωρεί ότι η ανάληψη υποχρέωσης που πρότεινε η ρωσική εταιρεία, Joint Stock Company "United Company Siberian Aluminium", Studencheskaya Street, 33/4, Moscow, Russia, καθώς και οι συνδεδεμένες προς αυτήν εταιρείες, όπως η εταιρεία παραγωγής Sayan Foil, Sayanagorsk, Russia, η εταιρεία εξαγωγικών πωλήσεων Rual Trade Limited, Suites 7Β & 8Β, 50 Town Range, Gibraltar, και η εισαγωγική εταιρεία Sibirsky Aluminium GmbH, Graf Adolf Platz 1-2, D-40213, Düsseldorf, μπορεί να γίνει αποδεκτή δεδομένου ότι εξουδετερώνει τις επιζήμιες επιπτώσεις της πρακτικής ντάμπινγκ. Επιπλέον, οι τακτικές και λεπτομερείς εκθέσεις που ανέλαβαν να υποβάλουν οι εταιρείες αυτές στην Επιτροπή, καθώς και η δομή των πωλήσεων τους αναφορικά με το υπό εξέταση προϊόν είναι τέτοιες που να επιτρέπουν την αποτελεσματική εποπτεία ώστε η Επιτροπή να θεωρεί ότι ο κίνδυνος καταστρατήγησης της ανειλημμένης υποχρέωσης είναι περιορισμένος.

(6) Για να εξασφαλισθεί η ουσιαστική τήρηση και εποπτεία της ανειλημμένης υποχρέωσης, όταν υποβάλλεται στην αρμόδια τελωνειακή αρχή αίτηση για θέση σε ελεύθερη κυκλοφορία μετά την ανάληψη υποχρέωσης, η απαλλαγή από τον δασμό θα πρέπει να εξαρτάται από την προσκόμιση του εμπορικού τιμολογίου που θα περιέχει τις πληροφορίες που αναφέρονται στο παράρτημα του κανονισμού (ΕΚ) αριθ. 950/2001 του Συμβουλίου, και οι οποίες είναι απαραίτητες για να βεβαιωθούν οι τελωνειακές αρχές ότι τα φορτία αντιστοιχούν στα εμπορικά έγγραφα. Εάν δεν υποβληθεί το εν λόγω τιμολόγιο, ή αν δεν αντιστοιχεί στο προϊόν που προσκομίζεται στο τελωνείο, θα πρέπει να καταβληθεί ο κατάλληλος δασμός αντιντάμπινγκ για να εξασφαλισθεί η αποτελεσματική εφαρμογή της ανάληψης υποχρέωσης.

(7) Σε περίπτωση υποψίας για παραβίαση, παραβίασης ή ανάκλησης της ανάληψης υποχρέωσης, μπορεί να εφαρμοσθεί δασμός αντιντάμπινκ σύμφωνα με το άρθρο 8 παράγραφος 9 και 10 του βασικού κανονισμού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Γίνεται αποδεκτή η ανάληψη υποχρέωσης που πρότεινε η Joint Stock Company "United Company Siberian Aluminium", Studencheskaya Street, 33/4, Moscow, Russia, Sayan Foil, Sayanagorsk, Russia, Rual Trade Limited, Suites 7Β & 8Β, 50 Town Range, Gibraltar, and Sibirsky Aluminium GmbH, Graf Adolf Platz 1-2, D-40213, Düsseldorf, στο πλαίσιο των διαδικασιών αντιντάμπινγκ σχετικά με τις εισαγωγές ορισμένων ειδών αλουμινόχαρτου καταγωγής Λαϊκής Δημοκρατίας της Κίνας και Ρωσίας.

Άρθρο 2

Η παρούσα απόφαση αρχiζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.

Βρυξέλλες, 16 Μαΐου 2001.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ C 45 της 18.2.2000, σ. 2.

(4) Βλέπε σελίδα 1 της παρούσας Επίσημης Εφημερίδας.